Judy Chicago

Judy Chicago (jaiotza izena, Judith Sylvia Cohen, 1939ko uztailaren 20a) Ameriketako Estatu Batuetako artista feminista eta idazlea da. Bere arte instalazio kolaboratibo handiengatik da ezaguna, batez ere emakumeak historian eta kulturan izan duen papera aztertzen dutenak.

Ibilbidea 
1970eko hamarkadan Chicagok "arte feminista" terminoa sortu zuen, eta AEBko lehenengo arte feminista programa eratu zuen. Chicagoren lanak emakumeen gaitasun artistiko estereotipokoak hartzen ditu, adibidez brodatzea eta gizonen gaitasun estereotipoekin parekatzen ditu, hala nola piroteknia.

Bere lanik ezagunena The Dinner Party da, Elizabeth A. Sackler Center for Feminist Arten erakusgai dagoena, Brooklyneko museoan. The Dinner Party obrak emakumeak historian izan dituen lorpenak ospatzen ditu, eta lehenengo artelan epiko feministatzat hartzen da. Instalazioa triangelu erako mahaia da. Bertan 39 toki daude, eta mendebaldeko zibilizazioaren eraikuntzan garrantzia izan duten 39 emakume irudikatzen dute. Mahai azpian, 999 emakume historikoen izenak ere idatzita daude. Beste lan nabarmen batzuk dira International Honor Quilt, The Birth Project, Powerplay eta The Holocaust Project.
 "Emakumeak historiatik sistematikoki ezabatuak izan direla jabetu nintzenean, gezur horren aurrean nola ez dut ba desobedituko?" Judy Chicago

Judy Chicago Euskal Herrian 
2015ean Bilboko Azkuna Zentroan, 'Zergatik ez Judy Chicago?' ('Why not Judy Chicago?') lelopean erakusketa bat aurkeztu zen margolari, eskultore, hezitzaile eta idazle feminista honen 50 urtetik gorako ekoizpeneko lanak eta dokumentuak aukeratuz. Azkuna Zentroaren eta Bordeleko CAPC Arte Garaikideko Museoaren arteko produkzioa da, Penn State unibertsitatearen, San Frantziskoko Arte Modernoko Museoaren (SFMOMA), Albuquerque Museumaren eta ARTdivas Inc. erakundearen lankidetzare arteko ekoizpena izan zen. Xabier Arakistain komisarioak Lourdes Méndez antropologo feministarekin antolatu zuen eta bertan Judy Chicagoz gain, Amelia Jones, Andrew Perchuk, Jane Gerhard eta Edward Lucie-Smith-ek parte hartu zuten. Erakusketarekin batera, Judy Chicagori berari eskainitako "Ikuspegi feministak ekoizpen artistikoetan eta artearen teorietan" ikastaroaren IV. edizioa egin zen, bertan artista berak parte hartu zuelarik.

Irudi galeria

Erreferentziak

Kanpo estekak 

 Elkarrizketa Berrian: «Museoetan, emakumeok sotoan jarraitzen dugu» (2015)

Ameriketako Estatu Batuetako margolariak
Ameriketako Estatu Batuetako idazleak
Ameriketako Estatu Batuetako eskultoreak
Feminismoaren historia
Ameriketako Estatu Batuetako feministak
Chicagotarrak